Pitbulls val man op strand aanFoto: IPSS Medical Rescue. ŉ 30-jarige man is Maandagoggend deur twee pitbullterriërs aangeval toe hy oudergewoonte op Tinley Manor-strand in KwaZulu-Natal gaan draf het. Janus van Schalkwyk, ‘n paramedikus van IPSS Medical Rescue wat die man behandel het, het aan Maroela Media gesê die man draf glo elke oggend daar en die voorval het omstreeks 07:45 plaasgevind. “Dit is onduidelik hoe die honde uitgekom het, maar die eienaar het eers ná drie of vier minute agtergekom sy honde is besig om die man aan te val. Hy het ook eers gesukkel om hulle van hom af te trek, maar kon toe daarin slaag,” het van Schalkwyk gesê. Die man wat aangeval is het eers teen die honde probeer terugveg, maar is oorrompel. Van Schalkwyk het bevestig dat hulle die honde se inentingskaarte gesien het en kan bevestig dat dit wel pitbulterriërs was. Die eienaar het IPSS Medical Rescue ontbied. “Die man het baie erge weefselskade aan sy arms en bene en gesig opgedoen. Sy arms is heel oopgeruk. Hy het nogal baie bloed verloor tydens die aanval,” het van Schalkwyk gesê. Die man is op die toneel gestabiliseer en na ŉ hospitaal vervoer.